**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 12-Ի N 439-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը.**

Հայաստանի Հանրապետության կառավարության 2018 թվականի ապրիլի 12-ի N 439-Ն որոշման մեջ փոփոխություններ և լրացումներ կատարելու մասին Հայաստանի Հանրապետության Կառավարության որոշման նախագծի (այսուհետ՝ Նախագիծ) ընդունումը պայմանավորված է «Ազդարարման համակարգի մասին» օրենքում փոփոխություններ և լրացումներ կատարելու մասին ՀՕ-495-Ն օրենքի (այսուհետ նաև՝ Օրենք), «Մարդու իրավունքների պաշտպանի մասին» սահմանադրական օրենքում լրացումներ կատարելու մասին ՀՕ-500-Ն օրենքի և հարակից օրենքների ընդունմամբ իրականացված օրենսդրական փոփոխությունների հիման վրա առկա ենթաօրենսդրական իրավական ակտերի համապատասխանեցման և վերոգրյալ օրենքների կիրարկումն ապահովելու անհրաժետությամբ:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Սույն Նախագծի ընդունումը պայմանավորված է Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման միջոցառումների ծրագրի 26-րդ կետի կարգավորմամբ, որով սահմանվել է ազդարարման համակարգը պարբերաբար կատարելագործելու և զարգացման նպատակով շարունակական աշխատանքներ իրականացնելու անհրաժեշտությունը:

Միաժամանակ, Կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման հավելված 1-ի 16-րդ՝ Կոռուպցիայի դեմ պայքարը նպատակի 16.5-րդ միջոցառման շրջանակներում նախատեսվել է «Ազդարարման համակարգի մասին» օրենքում իրականացնել համապատասխան փոփոխություններ:

**Ընթացիկ իրավիճակը և խնդիրները.**

««Ազդարարման համակարգի մասին օրենքում**»** փոփոխություններ և լրացումներ կատարելու մասին**»**» օրենքով ու հարակից օրենքներով, որոնք ընդունվեցին 2022 թվականի դեկտեմբերի 7-ին, տեղի ունեցան մի շարք կարևոր ոլորտային օրենսդրական փոփոխություններ:[[1]](#footnote-1)

Մասնավորապես, իրականացված փոփոխություններով ի թիվս այլնի նախատեսվեց, որ Ազդարարման միասնական էլեկտրոնային հարթակի (այսուհետ՝ միասնական էլեկտրոնային հարթակ) միջոցով ազդարարը կարող է անանուն եղանակով հաղորդել տեղեկություններ ոչ միայն կոռուպցիոն բնույթի դեպքերի, այլ նաև շահերի բախման կամ վարքագծի կանոնների կամ անհամատեղելիության պահանջների կամ այլ սահմանափակումների կամ հայտարարագրման հետ կապված խախտումների մասին:

Միաժամանակ, Ազդարարման համակարգի մասին օրենքի 9-րդ հոդվածով սահմանվեց, որ շահերի բախման կամ վարքագծի կանոնների կամ անհամատեղելիության պահանջների կամ այլ սահմանափակումների կամ հայտարարագրման հետ կապված խախտումների մասին հաղորդումը Հայաստանի Հանրապետության գլխավոր դատախազությունը վերահասցեագրում է Կոռուպցիայի կանխարգելման հանձնաժողովին և վերջինս ապահովում է իրեն վերահասցեագրված՝ իր իրավասության ոլորտին առնչվող հաղորդումների հաշվառումը, քննարկումը, իր իրավասությունների շրջանակներում միջոցների ձեռնարկումը և անհրաժեշտության դեպքում՝ համապատասխան ակտի ընդունումը:

Միաժամանակ,  «Մարդու իրավունքների պաշտպանի մասին» սահմանադրական օրենքում լրացումներ կատարելու մասին օրենքով վերանայվեցին Մարդու իրավունքների պաշտպանի (այսուհետ նաև՝ ՄԻՊ) գործառույթները ազդարարման բնագավառում:

Նախատեսվեց, որ ՄԻՊ-ն իր տարեկան հաղորդման շրջանակներում ամփոփում և հրապարակում է ազդարարման հետ կապված հաշվետվությունը և վիճակագրությունը՝ պետական և տեղական ինքնակառավարման մարմինների՝ ազդարարման հետ կապված համապատասխան վիճակագրական տվյալների հիման վրա: Ընդ որում, ՄԻՊ-ի կողմից վարվող հաշվետվությունը և վիճակագրությունը պետք է ամփոփվեն և հրապարակվեն ազդարարման միասնական էլեկտրոնային հարթակի կայքէջում:

Ընդ որում, ՄԻՊ-ի՝ հաշվետվությունը և վիճակագրությունը միասնական էլեկտրոնային հարթակում հրապարակելու լիազորությունը ծագում է միասնական էլեկտրոնային հարթակին վերջինիս հասանելիությունն ապահովելու պահից:

Բացի այդ, անհրաժեշտություն է առաջացել վերանայել հարթակում վարվող վիճակագրության բովանդակությունը: Ներկայումս հարթակում վարվող վիճակագրությունը հնարավորություն չի տալիս ամբողջական պատկերացում կազմելու ստացվող ազդարարումների վերաբերյալ: Օրինակ պարզ չէ, թե ստացված ազդարարումների որ մասն է ստացվել անանուն կերպով, ստացված ազդարարումների դիմումների ինչքան հատվածն է մերժվել, ազդարարումների որքան հատվածն է վերահասցեագրվել այլ իրավասու մարմինների և այլն:

Ազդարարման վիճակագրության վարմանը անդրադարձ են կատարել նաև միջազգային կազմակերպությունները:

Մասնավորապես, Տնտեսական համագործակցության և զարգացման կազմակերպության (ՏՀԶԿ) կողմից իրականացված 5-րդ փուլի գնահատման շրջանակներում կարևորվել է ազդարարման դեպքերի վերաբերյալ մանրամասն վիճակագրության վարման անհրաժեշտությունը, ինչպես նաև այդ վիճակագրության հրապարակային դարձնելը:

Վերոգրյալ օրենսդրական փոփոխություններով նախատեսվեց, որ իրականացված փոփոխություններից բխող իրավական ակտերը Կառավարությունն ընդունում է օրենքն ուժի մեջ մտնելուց հետո՝ վեց ամսվա ընթացքում: Հարկ է նշել, որ Օրենքը ուժի մեջ է մտել սույն թվականի հունվարի 2-ին:

Հաշվի առնելով, որ Օրենսդրական սույն փոփոխությունների արդյունքում անհրաժեշտություն է առաջացել վերանայել ազդարարման միասնական էլեկտրոնային առկա հարթակը, պետք է իրականացնել համապատասխան փոփոխություններ Կառավարության 2018 թվականի ապրիլի 12-ի Ազդարարման միասնական էլեկտրոնային հարթակի տեխնիկական նկարագիրը և վարման կարգը հաստատելու մասին N 439-Ն որոշման մեջ:

**Առաջարկվող կարգավորման բնույթը.**

Նախագծով առաջարկվում է իրականացնել փոփոխություն Կառավարության Ազդարարման միասնական էլեկտրոնային հարթակի տեխնիկական նկարագիրը և վարման կարգը հաստատելու մասին N 439-Ն որոշման մեջ, արտացոլելով օրենսդրական համապատասխան փոփոխությունները:

Մասնավորապես, նախատեսվում է, որ շահերի բախման կամ վարքագծի կանոնների կամ անհամատեղելիության պահանջների կամ այլ սահմանափակումների կամ հայտարարագրման հետ կապված խախտման վերաբերյալ դեպքերի մասով նույնպես կարող է ներկայացվել ազդարարում անանուն և տվյալների ներկայացման եղանակով:

Միաժամանակ, սահմանվում է, որ Կոռուպցիայի կանխարգելման հանձնաժողովն ապահովում է իրեն վերահասցեագրված՝ իր իրավասության ոլորտին առնչվող հաղորդումների հաշվառումը, քննարկումը, իր իրավասությունների շրջանակներում միջոցների ձեռնարկումը և անհրաժեշտության դեպքում՝ համապատասխան ակտի ընդունումը:

Ընդ որում, առաջարկվում է նախատեսել, որ Կոռուպցիայի կանխարգելման հանձնաժողովն իր կողմից իրականացվող վարույթի շրջանակներում համապատասխան տեղեկատվություն է ներկայացնում Գլխավոր դատախազություն, որն ուղղված է ազդարարին համապատասխան հետադարձ տեղեկատվություն ապահովելու անհրաժեշտությամբ:

Միաժամանակ, նախատեսվում է հարթակին հասանելիություն տրամադրել ՄԻՊ-ին՝ համապատասխան վիճակագրություն ներբեռնելու նպատակով:

**Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Ազդարարման միասնական էլեկտրոնային հարթակի վերազինման աշխատանքները կառաջացնեն պետական բյուջեի ծախսերում փոփոխություններ:

**Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Հայաստանի Հանրապետության արդարադատության նախարարության կողմից։

**Ակնկալվող արդյունքը.**

Նախագծի ընդունմամբ ակնկալվում է «Ազդարարման համակարգի մասին**»** օրենքում փոփոխություններ և լրացումներ կատարելու մասին»2022 թվականի դեկտեմբերի 7-ի ՀՕ-495-Ն և «Մարդու իրավունքների պաշտպանի մասին**»** սահմանադրական օրենքում լրացումներ կատարելու մասին»2022 թվականի դեկտեմբերի 7-ի ՀՕ-500-Ն օրենքների հիման վրա ապահովել ազդարարման միասնական էլեկտրոնային հարթակի վերազինումը:

1. <https://www.arlis.am/DocumentView.aspx?docid=172090> [↑](#footnote-ref-1)